[image: image1.jpg]Motocykel roka 201 4





Tlačová správa

zo slávnostného vyhlásenia výsledkov

odbornej novinárskej ankety

Motocykel roka 2014
Motocykel roka 2014:

SEDEM STATOČNÝCH
V úvodný deň výstavy Motocykel v bratislavskej Inchebe bolo slávnostne vyhlásených sedem statočných strojov. Týchto sedem noviniek sa postavilo do boja proti svojim konkurentom a v silnej konkurencii si svojimi kvalitami získali srdcia motoristických novinárov, ktorí ich zvolili za víťazov jednotlivých kategórii v ankete Motocykel roka. 

Štrnásty ročník
Redakcia časopisu Svet motocyklov stála za zrodom prestížnej ankety Motocykel roka už na prelome tisícročí, takže v marci 2014 sme sa dočkali už jej štrnásteho ročníka. V spolupráci s importérmi jednotlivých značiek motocyklov boli nominované novinky vo svete dvojkolesových, ale aj štvorkolesových strojov, v spolupráci s odbornými motoristickými novinármi boli zvolené tie úplne „naj“ a v spolupráci s výstaviskom Incheba boli zasa slávnostne dekorované. 
Sezóna motoriek symbolicky otvorená

Na výstave Motocykel, ktorá sa na brehu Dunaja, vo výstavisku Incheba koná v marci a je tak symbolickým začiatkom motocyklovej sezóny, sa otvorili brány už po štrnásty raz. Za zmienku stojí fakt, že od začiatku tejto tradície je neodmysliteľnou súčasťou aj vyhlásenie výsledkov ankety Motocykel roka. Bez toho by výstava jednoducho nemohla začať. Z hlasovania poroty zloženej z odborných motoristických novinárov vzišli víťazi v siedmich kategóriach Supersport, Touring, Naked, Chopper-Cruiser, Off road, Scooter a Quad. Novinkou štrnásteho ročníka bolo doplnenie tej posledne menovanej, čoraz populárnejšej kategórie štvorkoliek.
Sedem statočných
Vo svete motoriek a štvorkoliek dominuje sedem nových hrdinov. Boli starostlivo vybraní z toho najlepšieho, čo tento rok výrobcovia naservírovali. Medzi skútrami, teda v kategórii Scooter, pre sezónu 2014 kraľuje v tomto segmente niekto úplne nový. Kawasaki skútre doteraz nevyrábala, novinka J300 je premiérovým modelom a hneď na úvod svojej kariéry dokázal tento skúter zaujať aj odbornú verejnosť. Tristovka je ideálnym kompromisom medzi obratným mestským vozítkom a strojom aj na dlhšie cesty. Pochváliť sa môže aj atraktívnym agresívnym dizajnom v duchu športových modelov tohto výrobcu. Kategóriu Off road ovládla rakúska KTM. Model Freeride brázdi cesty-necesty už dlhšie, no novinkou pre tento rok je jeho dvojtaktná verzia 250R. Freeride je spojením tých najlepších vlastností endura a trialových špeciálov, vďaka čomu je ideálnym náradím na zdolávanie tých najnáročnejších terénov. Vďaka nízkej hmotnosti a výbornej ovládateľnosti je zárukou dokonalej zábavy. Spomedzi motocyklov triedy Chopper-cruiser najviac hlasov získal stroj od najväčšieho svetového výrobcu. Honda Goldwing F6C má základ v turistickom špeciáli, no pre kategóriu cruiserov sa F6C podrobilo odtučňovacej kúre. Vďaka nej teraz viac vyniká dominanta tohto modelu - mohutný šesťvalcový agregát s objemom viac ako 1,8 litra.  V kategórii Touring sa z víťazstva teší staro-nový zástupca cestovných endúr od Suzuki. Pôvodný V-Strom 1000 uzrel svetlo sveta v roku 2002, potom sa model na pár rokov vytratil z ponuky a pre tento rok sa vracia vo veľkom štýle. Novinka Suzuki V-Strom 1000 stavia na osvedčenom základe, vývojári si však dali záležať na vylepšení komfortu, ergonómie, ovládateľnosti, dizajnu, ale aj charakteru motora a podvozku. Veľkú porciu noviniek pre sezónu 2014 má aj Yamaha, ktorá v ankete Motocykel roka dokázala bodovať v kategórii Naked. Športovo ladený trojvalec Yamaha MT-09 je dokonalým reprezentantom tejto kategórie a stelesňuje jednoduchosť a zároveň športovú agresivitu. Kategória Supersport je vďaka rýchlemu tempu inovácií a vylepšovania techniky výkladnou skriňou dvojkolesového priemyslu. Má nového panovníka v podobe Ducati Panigale 899. Maličká sestra kráča v šľapajach svojich starších súrodencov, vlani totiž vyhrala väčšia Panigale R a superbike s tým istým menom dokonca získal titul Motocykel roka aj predminulý rok. Na záver zostáva novovzniknutá kategória Quad. V nej už samotné nominácie boli neklamným dôkazom toho, že do popredia sa čoraz viac dostávajú vozítka side by side, ktoré sú kombináciou klasickej štvorkolky a terénneho auta. Zo sveta štvorkoliek pochádza základ podvozku a pohonná jednotka, z automobilov zasa prevzali ovládanie volantom. Názov side by side vznikol z toho, že pasažieri sedia vedľa seba. Tejto kategórii v roku 2014 kraľuje stroj z dielne americkej firmy, agresívny športový Polaris RZR 1000XP. Výkon 107 koní hovorí sám za seba... 
